Coca-colan joulurekka Kaakkurin Cittarin pihalla Kuva: Pekka Peura Kuva: Pekka Peura

Virvoitusjuomajätti Coca-Colan joulurekka villitsi oululaisia jonottamaan ilmaista limsaa Kaakkurin K-Citymarketin edustalla tiistaina kello 15–19.

Mainoksista tuttu, joulupukin kuvalla ja tuhansilla led-valoilla koristeltu punavalkoinen joulurekka saapui nyt Ouluun ensimmäistä kertaa.

Järjestyksenvalvoja Juha Mäkivierikko arvioi iltakuuden kieppeillä, että tapahtumassa oli vieraillut jo tuhansia ihmisiä. Jono limsakojulle venyi välillä 400–500 metrin pituiseksi. Myös liikenne Kaakkuriin johtavilla väylillä ruuhkautui pahasti. Pohjantien liikenne ruuhkautui useiksi tunneiksi tiistai-iltapäivänä. Liikenne takkusi myös Limingantiellä ja Poikkimaantiellä.

– Järjestys on pysynyt hyvänä, vaikka väkeä on liikkeellä paljon enemmän kuin odotettiin. Ihan kaikki aikuiset tosin eivät näköjään malta odottaa vuoroaan jonossa, vaan pyrkivät oikaisemaan limsakojulle, Mäkivierikko totesi.

Kaikki eivät jaksaneet jonottaa

Esimerkiksi Rannanperältä liikkeelle lähteneet Pekka, Miia, Eetu ja Eino Saari pääsivät marketin pihalle puolessa tunnissa, mutta pitkään limsajonoon he eivät enää viitsineet liittyä.

– Eipä ajateltu, että täällä ihan näin paljon väkeä voisi olla. Joulurekka oli tuttu telkkarista, ja koulussakin lapset olivat siitä puhuneet, Miia Saari kertoi.

– No, tuo rekka on nyt ainakin nähty, ja kaupasta voidaan kyllä hakea limsaa, Pekka Saari totesi.

Outi Kokko sekä 7-vuotiaat Aarne Nikkilä ja Anna Tonteri saivat lopulta myös ilmaiset limsansa, sitkeän jonottamisen jälkeen.

– Jo automatka Tuirasta tänne kesti 45 minuuttia, joten onhan tähän pari tuntia vierähtänyt. Vähän jännittää, venyykö kotimatkakin ruuhkien vuoksi, Kokko tuumasi.

– Kannatti silti tulla, onhan tämä ihan mahtava tapahtuma, varsinkin lapsille.

Kaakkurissakin tyhjät tölkit saattoi kierrättää osallistumalla kierrätysrulettiin. Coca-Colan mukaan tölkeistä saadut pantit lahjoitetaan Ronald McDonald Lastentalosäätiölle.